মহারাষ্ট্রের পুর নির্বাচনে জয়ী গৌরী লঙ্কেশ খুনে অভিযুক্ত!

ওয়েব ডেস্ক : মহারাষ্ট্রে পুরসভা নির্বাচনে (Maharashtra municipal election) জিতলেন সাংবাদিক গৌরী লঙ্কেশ (Gauri Lankesh) খুনে অভিযুক্ত শ্রীকান্ত পানগড়কর (Shrikant Pangarkar)। জালনা পুরসভার ১৩ নম্বর ওয়ার্ড থেকে বিপুল ভোটে জিতেছেন তিনি। এই আসনে কোনও প্রাথী দেয়নি শিব সেনা। নির্দল প্রার্থী হিসেবেই এই জয় ছিনিয়ে নিয়েছেন তিনি। খুনে অভিযুক্ত ব্যক্তির এমন জয় নিয়ে একাধিক প্রশ্ন উঠে গিয়েছে।

জানা গিয়েছে, জালনার ১৩ নম্বর ওয়ার্ডে ২ হাজার ৬২১ টি ভোটে জয় পেয়েছেন শ্রীকান্ত। এই ওয়ার্ডে কোনও প্রার্থী দেয়নি একনাথ শিণ্ডের নেতৃত্বাধীন শিব সেনা। অন্যদিকে বিজেপি ও অন্যান্য দলের প্রার্থীদের হারিয়ে এই ওয়ার্ডে জিতেছেন গৌরী হত্যার অন্যতম অভিযুক্ত। জয়ের পরেই রাস্তায় আনন্দে ফেটে পড়তে দেখা যায় তাঁকে।

আরও খবর : মুকুল রায়ের বিধায়ক পদ খারিজ নিয়ে বড় নির্দেশ সুপ্রিম কোর্টের!

প্রসঙ্গত, ২০১৭ সালে ৫ সেপ্টেম্বর খুন হয়েছিল সাংবাদিক তথা সমাজ কর্মী গৌরী লঙ্কেশ (Gauri Lankesh)। এই ঘটনায় শ্রীকান্তের বিরুদ্ধে হত্যাকারীদের অস্ত্র জোগাড় করে দেওয়ার অভিযোগ উঠেছিল। তার পরেই শ্রীকান্তকে ২০১৮ সালে গ্রেফতার করা হয়। এর পর থেকে দীর্ঘদিন জেলে বন্দি ছিলেন তিনি। তবে পরে জামিন পান। এর পর ২০২৪ সালে একনাথ শিন্ডের শিব সেনায় যোগ দিয়েছিলেন শ্রীকান্ত। জালনা বিধানসভা কেন্দ্রের দায়িত্ব পান তিনি। তবে খুনে অভিযুক্তকে দলে নেওয়া নিয়ে প্রবল সমালোচনা শুরু হয়েছিল। তার পর সেই পদ থেকে তাঁকে সরিয়ে দেওয়া হয়। আর এবার সেই জালনা পুর ওয়ার্ড থেকে জিতলেন তিনি।

উল্লেখ্য, ২০০১ থেকে ২০০৬ পর্যন্ত অবিভক্ত শিবসেনার সদস্য হিসাবে জালনা পুরসভার কাউন্সিলর ছিলেন শ্রীকান্ত পানগড়কর। কিন্তু, ২০১১ সালে টিকিট দেওয়া হয়নি তাঁকে। এর পর তিনি যোগ দিয়েছিলেন হিন্দু জনজাগৃতি সমিতিতে। আর গৌরী লঙ্কেশ খুনের ঘটনার পর গ্রেফতার করা হয় তাঁকে। একাধিক ধারাতেও মামলা করা হয়েছিল। কিন্তু শ্রীকান্তের এই জয়ের পর অতীতের সেই ঘটনা নিয়ে প্রশ্ন উঠতে শুরু করেছে।

দেখুন আরও খবর :